Senatorë amerikanë i bëjnë thirrje administratës të mbajë një qendrim më të ashpër ndaj qeverisë ruse të Vladimir Putinit
Aktivitetet politike dhe ekonomike të Rusisë janë duke u ndjekur nga afër, në kuadrin e skandalit lidhur me helmimin dhe vdekjen në Lon
Ligjvënësit amerikanë po i bëjnë thirrje Uashingtonit të ndjekë një politikë më të rreptë në marrëdhëniet me Rusinë. Autoritetet britanike po vazhdojnë hetimin e çështjes së ish agjentit rus, Aleksandër Litvinenko, i cili vdiq kohët e fundit në Londër nga një helmim radioaktiv. Para vdekjes, ai tha se ishte helmuar pasi kishte kundërshtuar Presidentin e Rusisë Vladimir Putin, pretendim që Kremlini e ka hedhur poshtë. Sekretari për punët e Brendëshme të Britanisë së Madhe, ka shprehur besimin se do të ketë bashkëpnimin e plotë të Rusisë në procesin e zgjerimit të hetimeve. Senatori demokrat amerikan, Joseph Biden, tha dje në kanalin televiziv Fox News Sunday, se nuk e mbështet akuzën e Litvinenkos, por tha se megjithëse zoti Putin nuk e pranon këtë akuzë, ai beson se Presidenti i Rusisë po e çon vendin në rrugë të gabuar. Senatori Biden i cili bëhet në janar Kryetar i Komisionit të Senatit për Marredhëniet me Jashtë, shtoi se beson se Shtetet e Bashkuara duhet të bëjnë atë që ai e përshkroi si “konfrontim të drejt për drejtë” me zotin Putin. Ai u shpreh kundër kërcënimit për ta përjashtuar menjëherë Rusinë nga grupi i tetë vendeve më të industrializuara, por tha se për sa kohë që zoti Putin t’i pëmbahet kursit të tanishëm, anëtarësia e Moskës në tetëshe duhet të rishikohet. Në vitn 2001, Presidenti Bush foli miqësisht për zotin Putin pas takimit të tyre të parë, duke thënë se ai kishte parë shpirtin e udhëheqësit të Rusisë, dhe kishte besim të plotë se të dy presidentët ishin në të njejtin krah. Senatori republikan, Lindsey Graham, i cili është anëtar i Komisionit të Senatit amerikan për Forcat e Armatosura, iu kundërvu kësaj deklarate të Presidentit Bush. Senatori Graham, i cili ishte i ftuar dje në kanalin televiziv, Fox News Sunday, tha se Rusia ka nevojë të jetë një element konstruktiv i komunitetit ndërkombëtar. Ai i bëri thirrje këtij komuniteti të flasë me një zë për t’i treguar Moskës se ajo po shkon mbrapsht dhe jo përpara drejt të qënit një element konstruktiv në arenën ndërkombëtare.